ธปท.เตรียมผ่อนผันให้เงินไหลไปลงทุนต่างประเทศได้เพิ่ม
ธปท.เตรียมผ่อนคลายการออกไปลงทุนต่างประเทศ รวมทั้งจีนเพิ่มเติมในเดือนมี.ค.ปีนี้ 2-3 เรื่อง ด้านไอซีบีซีชี้เศรษฐกิจจีนยังมีการปรับตัวดี คาดปีนี้โต 6.5-7%
28 มี.ค. 2559

ธปท.เตรียมผ่อนคลายการออกไปลงทุนต่างประเทศ รวมทั้งจีนเพิ่มเติมในเดือนมี.ค.ปีนี้ 2-3 เรื่อง ด้านไอซีบีซีชี้เศรษฐกิจจีนยังมีการปรับตัวดี คาดปีนี้โต 6.5-7%
นายณัฏฐ์ ลุมพิกานนท์ ผู้อำนวยการ ฝ่ายนโยบายและกำกับการแลกเปลี่ยนเงิน ธนาคารแห่งประเทศไทย (ธปท.) กล่าวงานสัมมนาของธนาคารไอซีบีซี (ไทย) ในหัวข้อ “Chinese Investment Sphere 2016” ว่า ธปท.มีการผ่อนผันเงินทุนออกไหลออกไปต่างประเทศได้ง่ายขึ้นมาอย่างต่อเนื่อง รวมถึงการออกไปลงทุนในจีน เพื่อให้ลงทุนได้ในผลิตภัณฑ์ที่หลากหลาย และบริหารความเสี่ยงได้ดีขึ้นของนักลงทุน ซึ่งภายในเดือนมี.ค.นี้ ธปท.เตรียมจะผ่อนคลายหลักเกณฑ์การนำเงินไปลงทุนในประเทศเพิ่มเติม ตามแผนพัฒนาเงินทุนเคลื่อนย้าย ระยะที่ 2 ใน 2-3 เรื่อง
"ในเดือนมี.ค.นี้ จะมีการผ่อนผันเกณฑ์เกี่ยวกับการออกไปลงทุนของนักลงทุนรายย่อย ที่ไม่ผ่านตัวกลางในผลิตทางการเงินที่เกี่ยวข้องกับอัตราแลกเปลี่ยน และการโอนเงินไปต่างประเทศทางโทรศัพท์มือถือ ตามนโยบายส่งเสริมระบบการเงินทางดิจิทัล เป็นต้น ส่วนรายละเอียดน่าจะมีการเปิดเผยอีกครั้งเร็วๆนี้"นายณัฎฐ์ระบุ     
ด้านนายหาญ  ซ้ง  ผู้จัดการทั่วไป หัวหน้าฝ่ายบริหารสินทรัพย์ (General Manager, Head of Asset Management Department) ธนาคารไอซีบีซี สำนักงานใหญ่ประเทศจีน กล่าวว่า เศรษฐกิจจีนในปัจจุบันยังสามารถเติบโตได้ต่อเนื่อง โดยรัฐบาลมีการทำแผนปฏิรูปในการลดการผลิตสวนเกิน ขณะที่ตลาดหุ้นที่เคยผันผวนก็ค่อนข้างมเถียรภาพมากขึ้น เนื่องจากมีนักลงทุนมืออาชีพเข้ามาในตลาดมากขึ้น ปีนี้ธนาคารเราคาดว่าเศรษฐกิจจีนจะโตได้ที่ระดับ 6.5-7%